Ang Economic Impact Payment Card ay isang VISA prepaid debit card. Inilagay ng gobyerno sa card ang iyong Economic Impact Payment para sa iyo. Hindi mo kailangang bayaran ang perang ito at hindi ka mabubuwisan para sa perang ito. Kapag na-activate na, ligtas ang iyong pera sa card na ito at nararapat para sa FDIC insurance. Tiyaking iulat kaagad kapag nawala o ninakaw ang iyong card.
Kung nagkaroon ka nang dati ng isang checking account debit card o credit card, maaaring naiiba ang card na ito. Una, hindi nakaugnay ang card na ito sa anumang account sa bangko o credit union at hindi magkakaroon ng anumang epekto sa iyong credit score o tulungan kang pataasin ang iyong credit. Hindi ka puwedeng mag-overdraft o gumastos nang higit sa halagang inilagay sa card. Kung wala kang sapat na pera para mabayaran ang isang pagbili, maaaring tanggihan o bahagyang payagan ang transaksyon. Kapag nangyari ito, maaaring hilingin sa iyo na gumamit ng isa pang anyo ng pagbabayad para bayaran ang buo o natitirang halaga kung gusto mo para makumpleto ang transaksyon.
Puwede kang kumuha ng pera, humiling ng tseke, o bumili kahit saan na tumatanggap ng mga VISA debit card. Sa tuwing ginagamit mo ang iyong card, ibabawas ang halaga mula sa iyong balanse hanggang sa magamit mong lahat ang iyong pondo. Hindi mo mailalagay ang sarili mong pera sa card na ito at hindi mawawala ang iyong pera. Kung hindi mo nagamit ang lahat ng pera mo bago ang petsa ng pag-expire na nakalathala sa card, puwede mong tawagan ang customer service para humiling ng refund check para sa natitirang balanse.
Tip: Kung gagamitin mo ang card na ito para magbayad ng gas, ibigay ang iyong card sa naglilingkod para paunang bayaran ang gas sa halip na magbayad sa pump para iwasan ang paunang pahintulot. Ang paunang pahintulot ay naglalagay ng pansamantalang pagpipigil sa pera mo na mas mataas sa halaga ng transaksyon at maaaring tumagal nang 10 araw ng negosyo bago maibalik sa iyo. Makakatulong ang pagbibigay sa naglilingkod ng paunang bayad para sa gas para iwasang malagyan ng pagpipigil sa iyong pera upang magkaroon ka ng access sa iyong pera kung kailangan mo ito.